Document ID: 31988R3880

Padomes Regula (EEK) Nr. 3880/88
(1988. gada 12. decembris),
ar kuru groza Regulu (EEK) Nr. 2262/84, ar ko nosaka īpašus pasākumus attiecībā uz olīveļļu
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu un jo īpaši tā 43. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
tā kā saskaņā ar 1. panta 1. punktu Regulā (EEK) Nr. 2262/84 [3], kurā jaunākie grozījumi izdarīti ar Regulu (EEK) Nr. 3462/87 [4], ražotājām dalībvalstīm jāizveido aģentūras, lai tās veiktu konkrētas pārbaudes un pildītu pienākumus saistībā ar olīveļļas ražošanas atbalsta shēmu; tā kā saskaņā ar minētās regulas 1. panta 5. punktu Padomei līdz 1989. gada 1. janvārim jāpieņem lēmums par aģentūru izdevumu finansēšanas kārtību, ko piemēro no 1989./1990. tirdzniecības gada;
tā kā, ņemot vērā šo iestāžu lielo nozīmi ražošanas atbalsta pasākumu pareizā un vienotā īstenošanā, jāparedz kārtība, kā finansēt minēto aģentūru faktiskos izdevumus, lai attiecīgajos noteikumos paredzētās administratīvās autonomijas ietvarā darbs ritētu vienmērīgi un efektīvi; tā kā šo mērķi var sasniegt ar tādu kārtību, kura paredz finansējumu gan no Kopienas, gan no dalībvalstīm;
tā kā stāvoklis attiecīgo četru ražotāju dalībvalstu aģentūrās nav vienāds; tā kā administratīvas un juridiskas grūtības ir aizkavējušas aģentūru izveidi un/vai to darbību dažās dalībvalstīs; tā kā sākumposmā, kad izdevumus pilnībā sedza Kopiena, minētās dalībvalstis nepietiekami efektīvi izmantoja tām īpaši atvēlētās maksimālās summas; tā kā tādēļ minētais sākumposms ir jāpagarina par gadu, nepalielinot maksimālās summas, kas jau piešķirtas saskaņā ar esošajiem noteikumiem,
IR PIEŅĒMUSI ŠO REGULU.
1. pants
Ar šo Regulas (EEK) Nr. 2262/84 1. panta 5. punktu aizstāj ar šādu punktu:
"5. Piecus gadus, sākot no 1984. gada 1. novembra, no Eiropas Kopienu vispārējā budžeta sedz šādus procentus no aģentūras faktiskajiem izdevumiem:
- Itālijā: 100 % pirmos trīs gadus, nepārsniedzot 14 miljonus ECU, un 50 % ceturtajā un piektajā gadā;
- Grieķijā: 100 %, nepārsniedzot 7 miljonus ECU.
Trīs gadus, sākot no 1989. gada 1. novembra, no Eiropas Kopienu vispārējā budžeta sedz 50 % no Itālijas un Grieķijas aģentūru faktiskajiem izdevumiem.
Spānijai un Portugālei no 1986. gada 1. marta līdz 1990. gada 31. oktobrim no Eiropas Kopienu vispārējā budžeta sedz 100 % no aģentūras faktiskajiem izdevumiem, Spānijā ne vairāk kā ECU 9300000 apmērā un Portugālē - ne vairāk kā ECU 4700000 apmērā. Laikā no 1990. gada 1. novembra līdz 1992. gada 31. oktobrim no minētā budžeta sedz 50 % attiecīgo izdevumu.
Apstākļos, ko nosaka saskaņā ar Regulas Nr. 136/66/EEK 38. pantā paredzēto procedūru, daļu no izdevumiem dalībvalstis var segt, atbilstoši samazinot tām piešķirto Kopienas atbalstu attiecībā uz olīveļļu.
Padome ar kvalificētu balsu vairākumu pēc Komisijas priekšlikuma līdz 1992. gada 1. janvārim pieņem lēmumu par attiecīgo izdevumu finansēšanas kārtību, ko piemēro no 1992./1993. tirdzniecības gada."
2. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1988. gada 12. decembrī

Labels: 17
19
15